Markus Jooste betaal self bonus van R33 m. vroeg - Sakenuus - Republikein
Monday, June 01st, 18:18:46
Nellie Brand-Jonker – Een van die skokkende onthullings in die 2017-jaarstate van Steinhoff wat middernag Dinsdagaand vrygestel is, is die bedrae geld waarmee Markus Jooste, voormalige uitvoerende hoof, klaarblyklik vir homself ’n bonus vooruit laat betaal het.
Hy het in die boekjaar tot einde September 2017 ’n vergoeding – ingesluit bonusse van R133 miljoen – verdien.
Die jaarverslag van 343 bladsye verwys 48 keer na Jooste.
Gedurende die boekjaar tot einde September 2017 is ’n bonus van €2,07 miljoen in geheel aan Jooste betaal:
· op 1 Maart 2017 is €500 000; en
· op 31 Mei is €1,57 miljoen betaal.
“Die betaling van €500 000 is nie deur die direksiekomitee oor vergoeding voorgestel of deur die toesighoudende direksie goedgekeur nie.”
Die res van die bonus is deur die toesighoudende direksie goedgekeur in ooreenstemming met die strategiese bonusse wat in die vorige twee boekjare toegeken is.
In ooreenstemming met die vergoedingsbeleid was die betaling van die bedrag uitgestel deur die toesighoudende direksie en was dit veronderstel om in drie betalings plaas te vind in Oktober 2017, November 2017 en Oktober 2018. Die bedrae sou onderskeidelik €561 074, €448 859 en €561 074 beloop het.
“Die versnelde betaling van die bedrag op 31 Mei voordat dit betaalbaar was, was nie goedgekeur nie.”
Dié bedrag is vooruitbetaal deur die groepmaatskappy Steinhoff Europe AG (SEAG) op instruksie van Jooste.
Ook die €500 000 is op Jooste se instruksie deur SEAG betaal.
Jooste het op 4 Desember, nadat die ouditeure nie die 2017-jaarstate wou afteken nie, sy bedanking aangebied en dit is op 5 Desember deur die toesighoudende direksie aanvaar, lui die jaarverslag.
Jooste is onlangs in die parlement deur Steinhoff uitgewys as die hoofverdagte in die transaksies wat die afgelope 14 maande in ’n forensies ondersoek onder die soeklig gekom het.
Jooste reageer nie op medianavrae nie.
Die jaarstate toon Jooste se totale vergoeding sou R133 miljoen in die boekjaar beloop het, ingesluit ’n jaarlikse bonus, ’n strategies bonus en ’n uitgestelde bonus. – Netwerk24